51. schôdza NR SR - 15.deň - A. dopoludnia
Dátum: 2015-05-29
Poslanec: Mikloško, Jozef (KDH)
Druh vystúpenia: Vystúpenie v rozprave

76. Ďakujem. Tak mám najrýchlejší prst nacvičený z internetu, tak som prvý. Ja obdivujem pána poslanca Osuského, lebo ako Sizyfos vždy tlačí kameň hore a keď mu padne dole, zas sa pokúša ho tlačiť hore. Toto je takýto príklad. Aj keď tentokrát naozaj ten zákon je rozumný a už aj bol rozumný, ale my sa držíme hesla, ako bolo na počiatku, tak nech je i teraz a na veky vekov, a preto nechceme toto meniť. Ja pár poznámok k tým niektorým jeho návrhom. Zrušiť moratórium na volebnú kampaň 48 hodín predtým je veľmi rozumné, pretože sa to tak či tak porušuje rôznymi spôsobmi a potom sú okolo toho cirkusy, zvady a tak ďalej. Proste má volebná kampaň, moratórium zrušiť. Pamätáme si na Mečiara ešte, ten jeho klasický prípad, keď došiel tesne pred zavretím miestnosti alebo v deň volieb a naraz ho nepustili voliť, chudáka, to mu vtedy veľmi prospelo, aj televízia, ktorá teda to v priamom prenose na to čakala. Pamätáte sa na to? Druhý bod. Uverejnenie výsledkov v deň volieb. To sa mi nezdá, že by až tak bolo porušované. Tie exit poll vlastne reagujú až potom, keď na konci idú, že by to niekto urobil, ja sa na to nepamätám, že by to bolo u nás. Možná že to je, keď nám povieš potom ešte, budem rád. Lebo doteraz sa mi zdalo, že toto nebolo nejako oficiálne ani v médiách. Lebo ľudia nevedia vlastne, exit poll jediný. A tí teda naozaj až po otvorení. (Reakcie z pléna.) To je o inom, dobre. Potom ďalej, vypustiť maximálne limity nákladov. Tu sa tiež porušuje, švindľuje aj kamufluje určite, zas sú okolo toho spory. Bolo to, nebolo, počítajú sa bilbordy a tak ďalej. Tiež je to aj dehonestujúce a nemá to veľký význam, pretože jak si povedal, že kto do toho chce dať, nech dá. No len potom odchádzame k Amerike, že teraz si natlačíte 10 miliónov svojich fotiek a nalepíte ich na každú bránu, tak vás budú voliť, proste ten, kto má peniaze, ten sa presadí. Ten kto nemá, ten sa nepresadí. Čiže toto je trolinka už nebezpečné, by som povedal. Ale v podstate všade je to tak, čiže nejako limitovať to, keď sa to v podstate nedá skontrolovať a keď to asi mnohí porušujú, je proste, hovorí, že to aj tento troška liberálny, ale jednoduchý prvok by sa mohol akceptovať. Ďalšia, občanom Slovenska bez trvalého pobytu na Slovensku umožniť poskytovať dary. Toto tiež nevidím na tom nič také, tak musíte mať dobrého kamaráta v Amerike, ktorý bude dediť a nevie čo s tým, napríklad. Ale samozrejme, je to nebezpečné v tom, že ten pán ešte keď neni až taký starý, tak ti môže povedať, že keď budeš poslanec alebo budeš minister, tak potom by si nejaký revanš mohol tomuto pánovi dať. Ja sa pamätám, keď po revolúcii sem chodilo strašne veľa kamarátov, aj naozajstných, ale aj takých, ktorí teda hneď za bé chceli tam nejakú výhodu, tak nejaké faver a tak ďalej a tak ďalej. Čiže oni tiež podnikali, tam sa im moc nedarilo, mysleli, že u nás sa im bude ďalej. Čiže toto je trošička nebezpečné. Toto by som možno nejako limitoval. V Amerike majú napríklad taký systém, ja som ho zažil párkrát tam pri voľbách, aspoň, neviem, jak je to teraz už, ale každý má možnosť získať od hocijakého občana dar, ten je limitovaný, nie je až taký vysoký, ale potom štát ti dá toľko, koľko si získal tých darov. Keď si získal pol milióna dolárov na daroch jednotlivých malých, tak potom pol milióna dolárov ti dá štát na tvoju kampaň. No to je taký celkom rozumný princíp, ktorý neviem, či by aj tuná nemohol byť prípadne zavedený. Posledná vec je, ešte, samozrejme, internet je problém, lebo tam, beží moratórium jak šľak, a pritom v internete sa naďalej verbuje, robí. Čiže internet sa vymyká z kontrol celkovo, nielen čo sa týka volieb, ale čo sa týka všetkého. Internet je nejaká, niečo na inej planéte a nikto nevie, ako asi s tým pokračovať. Je to anonymné väčšinou, a teda, čiže internet je tiež otázočka. Lebo sú strany, ktoré sú zinternetované, sú ľudia, ktorí cez internet sa dostanú všade, získajú si 100-tisíc priateľov a potom to púšťajú a proste, je to svojím spôsobom rozumné, internet, veľmi dôležitý, ale môže toto všetko troška negovať. Posledná vec je tá, to odmietnutie tých reklám teda politických. Tak tam máme jednu, prvú poznámku a že ja by som vždy, nielen cez voľby, odmietol reklamy, ktoré robia tam to, čo pán poslanec tam píše, ktoré rasovo, národnostne, nábožensky zvyšujú nenávisť, násilie a tak ďalej, totalitné hnutie. Ty hovoríš najmä o fašizme a komunizme, prípadne iných totalitných hnutiach. Čiže to je správne, čiže poznámka je tá, že to by malo byť stále, celý rok, nielen počas volebnej kampane. A druhá vec je, že ty tam hovoríš, že odmietnuť RTVS a vysielanie s licenciami. No tak to asi, proste všetky médiá, ktoré majú licencie, RTVS je v tom, čiže kto má raz licenciu, lokálnu alebo globálnu, rozhlas alebo televízia, teraz je toho mnoho. Napríklad máme zákony bez hraníc, teda televízie bez hraníc. No, čiže, keby som v Rakúsku zaplatil, aby mi vysielala sem moju volebnú kampaň, neviem, či by pod toto tiež spadalo. Ale proste darmo budeme na našom území mať výborné zákony, keď z celého vesmíru satelitného, bohvie odkiaľ, kanále sa nám budú sypať, všeličo. Čiže toto treba asi by bolo troška jako dotiahnuť. Takže ďakujem. Je to, myslím, dobrý zákon. Tiež sa obávam, že neprejde, najmä 10 mesiacov pred voľbami. Ale treba ten kameň naďalej tlačiť dole a nedať sa pri ňom privaliť, aby si už, aby si mohol aj ďalej tlačiť. Dobre, ďakujem pekne.